Marek Havala

5 krokov k šťastnému životu

Elektronická kniha

Obsah

1. Analýza života

2. Uvedomenie si správneho významu udalostí

3. Odpustenie

4. Poďakovanie

5. Vykročenie novým smerom

Úvod

Túto knihu som sa rozhodol napísať na základe mojich skúseností, ktoré som získal počas života a na základe odporúčaní ľudí, ktorým som mal česť zmeniť život k lepšiemu. Je to taký menší návod na zmenu života, aby sme mohli byť všetci šťastní a aby sme viedli svet k lepšiemu. Každý jeden z nás má nárok na šťastný život, aj keď veľa ľudí sa bojí zmeny alebo zodpovednosti. Verím, že po prečítaní tejto knihy začnete uvažovať o živote ako o dare, ktorý nám dal Boh.

1. Analýza života

Množstvo ľudí v dnešnom svete si neuvedomuje a nechce uvedomiť zodpovednosť za svoj život. Odmietajú ju z dôvodu strachu a preto, lebo je pre nich ťažké prijať zodpovednosť aj za to „zlé”, čo sa im stalo a deje. Avšak v našom živote sa nedeje nič zlé, pretože všetko sa deje na základe nás samotných. Ak sa človek pozrie na svoj život a spomenie si na to, na čo myslel a čo cítil v minulosti, uvedomí si, že jeho život je naozaj v jeho rukách. Niektorí sú presvedčení, že zmenia myslenie, že sa prestanú trápiť a zrazu sa všetko zmení k lepšiemu. Ale tak ako aj semená rastlín potrebujú čas, kým prinesú úrodu, tak je to aj s našimi myšlienkami a citmi. Naše myšlienky a pocity sa pomocou vedomia zasievajú do podvedomia a na základe nášho podvedomia sa nám mení život. A tak všetko, čo sa nám v súčasnosti deje, má pôvod v minulosti. Ľudia v dnešnej dobe majú problém si toto všetko uvedomiť, už len preto, lebo rýchlo žijeme. Naháňame sa za prácou, peniazmi, úspechom, inými slovami, pominuteľným šťastím. Nemáme čas sa zastaviť, prestať myslieť na svoje okolie, hmotné veci, a zamerať sa na svoje vnútro a na otázky života. Napríklad:

1. Prečo sa mi deje to, čo sa mi deje?

2. Ako som sa sem dostal?

3. Kto vlastne som?

4. Som šťastný?

5. Čo je to šťastie?

6. Ako môžem byť šťastným?

Tieto a mnoho ďalších otázok si kladie množstvo ľudí, najmä tých, ktorým niečo chýba. Niektorí aj keď majú úspech, bohatstvo, rodinu, priateľov a množstvo iných vecí, sa vo svojom vnútri trápia a majú pocit, že im stále niečo chýba. Čo je to, čo im chýba? Odpoveďou je, že im chýba láska. Láska, vďaka ktorej sa zo sveta stáva raj. Láska, vďaka ktorej si uvedomujeme svoju podstatu a taktiež podstatu života. Láska je jediné a skutočné šťastie, ktoré má každý jeden z nás už od počiatku sveta, pretože z lásky a pre lásku sme prišli na tento svet, ale málokto v dnešnej dobe pre ňu aj žije. Láska robí náš život nádherným. Pomáha nám správne sa rozhodovať a kráčať životom v šťastí.

Vráťme sa však k našim otázkam a skúsme si na ne odpovedať.

Prvá otázka: Prečo sa mi deje to, čo sa mi deje?

Veľa ľudí žije len v hmotnom svete, ale tento náš hmotný svet sa prelína so svetom, ktorý nevidíme a ktorý je pre nás veľakrát záhadou. Ako keď zrazu zistíme, že máme rakovinu, nádor a podobné vážne ochorenie. Ako som už písal, náš život je odrazom nášho vnútra. Naše telo je schránka našej duše. Je to prepojenie hmoty a energie. Je veľa kníh, ktoré pomenúvajú tieto odlišné svety. Naša duša je základom, je večná. Naopak od tela, ktoré máme len dočasne. A preto ak sa trápime, tak je to signál našej duše smerom do tela a do hmotného života. Preto aj choroby nevznikajú len tak. Je to dlhodobé trápenie našej duše, ktorá sa lieči pomocou tela. Napr. ak niekto žije v hneve, prejaví sa to v jeho živote tak, že prídu skúšky v podobe chorôb alebo v správaní jeho okolia voči nemu/nej samotnému/nej. A namiesto toho, aby si uvedomili, prečo sa im deje práve to či ono, vo svojom srdci hromadia ešte viac hnevu a nenávisti. A aj napriek tomu, že lekári vyliečia jednu chorobu, príde ďalšia, ale horšia, preto, lebo liečili telo, ale nie dušu človeka. Základom je duša, a pokiaľ nezmeníme svoje vnútro, nezmení sa ani náš život. Každým okamihom prichádzajú nové skúšky. To, či sa tieto skúšky budú opakovať a znásobovať, je otázka nášho postoja voči tomu, čo sa nám deje.

Buď prijmeme to, čo sa nám deje s láskou a vďakou, a prekonáme danú skúšku, a môže prísť ďalšia, alebo ju budeme odmietať a hromadiť v sebe hnev a príde podobná skúška ako tá prvá, ale bude omnoho ťažšia. Je to také jednoduché pochopiť. Zrekapitulovať si časť svojho života a ľahko prídeme na to, kde sme urobili chybu, poučíme sa a ideme ďalej. Príklad: do môjho života prišlo veľa ľudí, ktorí sa sťažovali na opačné pohlavie: „všetci muži sú rovnakí“ alebo „všetky ženy sú rovnaké“, toto je jeden zo signálov, že jediný, kto robí chybu, sme my samotní. Lebo prišiel do nášho života človek (muž či žena), do ktorého sme sa zamilovali, ale skončilo to tak, že nám tá osoba ublížila. Keďže sme to neprijali s láskou, ale odporom a hnevom, museli prichádzať a aj prichádzajú ďalší, ktorí sa správajú podobne ako ten prvý, ale aj horšie. A takto to ide v jednom kruhu, pokiaľ nezmeníme svoj postoj a svoje vnútro. Každý jeden človek, čo nám prichádza do života, nás má niečo naučiť. Pri každom jednom si máme niečo uvedomiť. Často je to práve otázka nášho postoja k sebe samému.

Druhá otázka: Ako som sa sem dostal?

Ako som naznačil v predošlej odpovedi. To, kde sme, záleží od toho, ako sme postupovali v našom živote. Každým jedným okamihom nášho života myslíme a cítime, a tak aj reagujeme na podnety svojho okolia. Je to naše rozhodnutie, či sa necháme ovládať naším okolím alebo nie. Ľudia sa však pýtajú: ako sa môže dieťa rozhodovať, ako môže byť zodpovedné za svoj život? A práve vďaka tejto otázke prichádzame na dôležitú vec, a tou je dedičnosť. Deti dedia po rodičoch nielen fyzickú podobu, nejaké charakterové črty, ale aj ich emócie a myslenie. A ak sa rodičia nepoučili z toho, čo sa im dialo, prichádza ich dieťa, vďaka ktorému si majú uvedomiť svoje chyby. Vďaka dieťaťu sa má vyliečiť ich duša. Preto je na prvý pohľad nepochopiteľné, ak sa zdravým rodičom narodí choré dieťa. Ale ak by sme sa pozreli do duší tých rodičov, alebo predkov ich rodičov, zistili by sme ich trápenia a našli by sme aj odpoveď, prečo ich dieťa je také aké je. A tak ako rodičia spôsobili, že ich dieťa je choré, tak vďaka nim sa môže ich dieťa aj uzdraviť. A takto do ide počas celého života... Náš začiatok závisí od počiatku nášho rodu. Neprekonané skúšky sa prenášajú z generácie na generáciu, ale každá generácia má možnosť zastaviť to zlé, čo sa dedí. Pretože ak jedna generácia neprekoná skúšku s láskou a prenesie ju na ďalšiu generáciu, tak tá ďalšia bude zažívať podobné skúšky, a aby zastavila dedenie toho zlého, musí sa z tej skúšky poučiť a prijať ju s láskou.

Tretia otázka: Kto vlastne som?

Toto je jedna z najzákladnejších otázok života. Avšak by sme ju mohli zaradiť na prvé miesto. Dôkazom toho je, že veľa ľudí v dnešnej dobe hľadá seba samých a ide najmä o mladšiu populáciu. Hľadajú sa preto, lebo nepoznajú samých seba, a tak ani nevedia, čo chcú. A tak aj ich životy sú znakom ich nevedomosti, zmätenosti. Ak nepoznáme seba samých, tak nevieme, ktorým smerom máme kráčať a skúšame množstvo možností, aké nás len môžu napadnúť, aby sme zistili, čo nás robí šťastnými. Ale sotva si aj na tie veci zvykneme, cítime sa znovu prázdni. Musíme si v prvom rade uvedomiť, že sme stvorení na obraz Boha ako dokonalé bytosti. A dostali sme ten najväčší dar, dar života a slobodnej vôle, vďaka ktorému si sami náš život pretvárame. Ak o tom pochybujete, tak sa pozrite na svoje okolie, svoj život, a to, ako ľudstvo kráča dobou. Prečo sa veľa ľudí trápi a len málokto je šťastný? Prečo je veľa ľudí chudobných, ale len málokto si splní svoje sny? Veľa z nás pochybuje o sebe, pochybuje o svojich schopnostiach, nepáči sa nám náš výzor a množstvo ďalších malých vecí, ktoré sú nepodstatné. Tak veľmi sme zameraní na to, čo nemáme, že sme si zabudli uvedomiť dary, ktoré sme dostali. Ten najzákladnejší dar je dar života. Prečo práve tento dar? Pozrite sa a spomeňte si na tých, ktorí nie sú medzi nami a ktorí sa tešili zo života a vychutnávali si jeho každý okamih. Verte, že by sa s nami veľmi radi vymenili, aby mohli pokračovať vo svojich životoch. Ďalším darom je dar slobodnej vôle, vďaka ktorej tvoríme naše najväčšie dielo nášho života, a je to sám život. V neposlednom rade je dar lásky. Lásky, vďaka ktorej sme dostali všetky dary, lásky, vďaka ktorej môžeme spoznať seba samých, uvedomiť si krásy života, a tak žiť šťastne.

Koniec ukážky

Vytvorenie elektronickej verzie Dibuk, s. r. o., 2015

Vytvorené prostredníctvom Publico.sk

Table of Contents

Úvod

1. Analýza života